LHV Group

LHV Group, ametliku nimega AS LHV Group, on suurim valdavalt Eesti kapitalil põhinev finantsgrupp. LHV Group on Nasdaq Tallinna börsil noteeritud ettevõte, mille põhitegevusalaks on finantsvarade valdus. 

Peamiselt on LHV Group tuntud LHV Pank AS emaettevõttena. LHV Pank on hoiuste mahult suuruselt Eesti kolmas pank (21% hoiuste turust). LHV Group on loodud 2005. aastal, kuid selle tütarettevõte LHV Pank ajalugu ulatub aastasse 1999. LHV pangateenuseid kasutab ligi 224 000 klienti . LHV pensionifondid on mahu poolest Eestis teisel kohal ning LHV juhitavatel pensionifondidel on ligi 179 000 klienti. LHV Groupis töötab üle 550 töötaja. 

LHV peakorter asub Tallinnas City Plaza büroohoones, ettevõttel on kontor Tartus ja Pärnus ning filiaal Ühendkuningriigis Londonis.

Ajalugu

 1999. aasta 9. veebruaril asutati Lõhmus, Haavel & Viisemann investeerimisühinguna. Peagi asutati ka LHV Direct.  9. augustil 1999 loodi varahaldusettevõte LHV Varahaldus. Järgmisel aastal käivitati LHV Finantsportaal, avati esimene investeerimiskonto ja tehti algust "Börsihai" nime all tuntud aktsiamänguga.
 Haldusettevõte LHV Group moodustati 2005. aastal. Selle alla koondati LHV teised ettevõtted. Alustati piiriülest tegevust Leedus. LHV Varahaldus võttis üle Seesami pensionifondid.
 2006. aastal jagunesid LHV Group ja GILD Bankers kaheks eraldiseivaks äriühinguks. LHVst eraldunud Gild Partners suleti 2012. aastal, kui seda olid juhtima jäänud Rain Tamm, Tõnno Vähk ja Tõnis Haavel ning fondi kohustused ületasid selle varasid. Samal aja oli AS GILD Financial Advisory Services mässitud nn Bakuu-afääri ning nelja isikut (Erki Piirsalu, Tõnis Haavel, Harles Liiv ja Šarunas Skyrius) süüdistati investeerimiskelmuse korraldamises. Harju maakohus kuulutas 2013. aastal välja likvideeritud riskikapitalifondi Gild Arbitrage'i valitseja ASi GA Fund Management pankroti.
 6. mail 2009 sai seni investeerimisühinguna tegutsenud LHV pangalitsentsi ja võeti kasutusele ärinimi LHV Pank. Alustati hoiuste ja ärilaenude pakkumist.
 6. veebruaril 2013. aastal asutati AS LHV Finance.
 2013. aastal LHV Group omandas osaluse Leedu laenuettevõttes Mokilizingas. Osalus võõrandati 2018. aastal.
 LHV Groupist sai börsiettevõte kui 2015. aasta oktoobris noteeriti NASDAQ Tallinna börsil ettevõtte allutatud võlakirjad. 2016. aastal korraldas AS LHV Group esmase avaliku aktsiaemissiooni ja ettevõtte aktsiad noteeriti NASDAQ Tallinna börsil. Kauplemine aktsiaga algas 23. mail.
 4. veebruaril 2015 loodi kontserni kuuluv programmeerimisettevõte OÜ Cuber Tehnology.
 2016. aastal väljus LHV Läti turult.
 2018. aastal avas LHV Group LHV Panga filiaali Ühendkuningriigis. 23. oktoobril 2020 teatas pank, et plaanib muuta oma Londoni filiaali eraldiseisvaks pangaks. 4. veebruaril 2021 registreeriti Ühendkuningriigi ettevõtete registris (Companies House) AS-i LHV Group tütarettevõte (private limited company) nimega LHV UK Limited. Pärast asutamist alustab ettevõte Ühendkuningriigis panga tegevusloa taotlemist. Olenevalt vajaliku regulatiivse heakskiidu saamisest on plaanis ettevõttest kujundada eraldiseisev pank asukohaga Ühendkuningriigis, eesmärgiga LHV Groupi seniste äritegevuste selgem eraldamine Eestis ja Ühendkuningriigis.
 18. mail 2020 loodi kindlustusteenuseid osutav ettevõte AS LHV Kindlustus.
25. augustil 2021. aastal omandati 4,455 miljonit naela eest (umbes 5,19 miljonit eurot) Suurbritannia finantsettevõttes Commercial and Northern Ltd (uue nimega Bank North) 9,9% osalus. Tegemist on Manchesteris baseeruva tehnoloogiapõhise finantsettevõtega, mis plaanib hakata pakkuma finantseerimist regionaalsetele väike- ja keskmise suurusega ettevõtetele.

Tütarettevõtted 
LHV Groupi tütarettevõtted on:

 AS LHV Pank
 AS LHV Varahaldus

 AS LHV Finance

 AS LHV Kindlustus
 OÜ Cuber Tehnology
20. mail 2021 teavitas LHV Group, et lõpetab tütarettevõtte OÜ Cuber Technology tegevuse ja alustab likvideerimismenetlust. Likvideerimismenetluse eesmärk on likvideerida ja kustutada äriregistrist kontserni ettevõte, millel ei ole majandustegevust. OÜ Cuber Technology põhitegevusala on olnud programmeerimine ja tarkvaraarendus ning infosüsteemide väljatöötamine finantstehnoloogia valdkonnas.
LHV UK Limited

Finantsprognoos 
Samuti seisuga 15. veebruar 2022 avaldatud finantsprognoosi kohaselt kasvavad järgmisel viiel aastal grupi tulud keskmiselt 17% aastas, samal ajal kui kulud kasvavad keskmiselt 12% aastas. Sama prognoosi kohaselt jõuab LHV konsolideeritud puhaskasum 21% keskmise aastakasvuga 2026. aastaks ligi 155,8 miljoni euroni. Ettevõte prognoosib järgmiseks viieks aastaks kõikide oluliste ärimahtude orgaanilist kasvu. Võrreldes 2021. aasta lõpuga suureneb grupi konsolideeritud laenuportfell viie aastaga kaks korda 5,52 miljardi euroni, hoiuste maht aga 1,5 korda 8,91 miljardi euroni.

LHV Group börsil

IPO ja väärtpaberid
LHV Group on kasvu rahastamiseks mitmel korral investoreilt kapitali kaasanud ning pikaajalise lubadusena teatati investoreile, et ettevõte plaanib aktsiate börsil noteerimist.

2015. aasta 5. oktoobril noteeris LHV Group esimesed võlakirjad Nasdaq Tallinna börsil.

LHV Groupi üldkoosolek otsustas esmase avaliku pakkumise korraldamise 20. aprillil 2016. Emissiooni maht oli 2 miljonit aktsiat märkimishinnaga 6,95 eurot aktsia kohta. LHV kaasas 13,9 miljonit eurot LHV Groupi äride kasvatamiseks. Aktiivse turunduskampaaniaga aktsiate märkimine kestis 2.–16. mail. Aktsiatega (kauplemistähis: LHV1T) kauplemine Tallinna börsil algas 23. mail 2016.

Kokku osales IPO-l 5485 investorit, kes märkisid kokku 6,6 miljonit aktsiat 46,2 miljoni euro eest. Seega märgiti aktsiaemissioon 3,3-kordselt üle. Tegemist oli kuueaastase vahe järel esimese IPOga Tallinna börsil.

Väärtpaberid 
Seisuga 9. juuni 2022 on LHV Groupil noteeritud Tallinna börsil 31 542 453 väärtpaberit. Ettevõtte turuväärtus on suurusjärgus 1,16 miljardit eurot. Tegemist on Nasdaq Balti börsi suuruselt kolmanda ja Tallinna börsi suurima ettevõttega.

LHV grupp emiteerib Nasdaq Balti börsil ka võlakirju.

2021. aasta jooksul suurenes LHV Groupi turuväärtus bõrsil 130% võrra. Tegemist oli Nasdaq Balti börsi suuruselt kuuenda turuväärtuse kasvuga. 

2021. aasta jooksul tehti LHV Groupi aktsiatega tehinguid kokku 99,1 miljoni euro ulatuses. Selle näitaja alusel oli LHV Groupi aktsia Nasdaq Balti börsil kauplemisaktiivsuselt kolmas. Enam kaubeldi vaid Šiauliai panga ja Ignitis Grupi aktsiatega.

LHV Group on maksnud alates 2017. aastast igal aastal investoritele dividende.

Dividendide maksmine

Suurimad aktsionärid 
31. detsembri 2021 seisuga on AS-il LHV Group 20 404 (+90%) aktsionäri.

Ülejäänud aktsionäride osalus on igalühel väiksem kui 2,3%.

Tunnustus 

 Euromoney on valinud perioodil 2018–2020 igal aastal LHV Panga parimaks pangaks Eestis.
 2019. aastal kuulutas Nasdaq Baltic LHV Groupi parimate investorsuhetega ettevõtteks Balti börsidel.
 Nasdaq Baltic Awards konkursi 2021. aasta maaklerfirma.

Vaata ka 
Tallinna börs
Nasdaq Balti

Viited

Välislingid 

 LHV koduleht
 LHV Groupi kohta teave Finantsinspektsiooni lehel
 LHV Groupi aktsia Tallinna börsil

Eesti ettevõtted
Finantsettevõtted
Tallinna börsil noteeritud ettevõtted